10. klase

4. modulis: Uzplaukums digitālajā vidē

Tēma: "Es" digitālajā vidē

1. nodarbība – "Es" un manas vērtības digitālajā vidē

**Nodarbības atsegums**

**Nodarbībā sasniedzamie rezultāti**

***Skolēnam veidojas izpratne par to,***

* kas ir virtuālā identitāte un kā tā veidojas;
* ka cilvēku vērtīgāku nepadara sociālo tīklu ieraksti;
* kādi ir kibertikumības četri komponenti/aspekti;
* kā kibertikumība var izpausties.

***Skolēnam pilnveidojas morālais ieradums***

* Attīstīt cieņpilnu, tolerantu identitāti virtuālajā vidē.
* Spēt izmantot kibertikumības komponentes/aspektus.

**Lielie jautājumi:**

1. *Kāds es esmu virtuālajā vidē?*
2. *Kas ir kibertikumība?*
3. *Kas mani padara vērtīgu sociālajos tīklos?*

***Ziņa skolēnam:***

* cilvēks virtuālajā vidē parāda savas vērtība;
* cilvēka paša vērtība nav tiešā veidā saistīta ar sekotāju skaitu vai “patīk” daudzumu.

**Atslēgvārdi:** Virtuālā vide, virtuālā identitāte, kibertikumība.

**Nodarbībā aplūkotās vērtības un tikumi**

|  |  |  |
| --- | --- | --- |
|  | No Vidusskolas standarta | Papildus no programmas “e-TAP” |
| Vērtības | Cilvēka cieņa | Taisnība |
| Tikumi | Atbildība, tolerance | Kritiska spriestspēja, paškontrole |

**Mācību materiāli:**

* *PowerPoint* prezentācija "Es" un manas vērtības digitālajā vidē.
* 1. materiāls - treilera “The social dilemma” tulkojums.
* 2. materiāls - kibertikumības situācijas.

Mācību aktivitātes

[Nodarbības pavediens. Ierosme: Kas aiz ekrāna?; 1. aktivitāte: Kas internetā atklājas par Tevi?; 2. aktivitāte: Kas padara cilvēku vērtīgu internetā?; 3. aktivitāte: Par kibertikumību; Refleksija. Izaugsmes ceļš internetā]

Ierosme. Kas aiz ekrāna? (ieteicamais laiks 5 min.)

**[3. slaids]** Skolēni skatās dokumentālās īsfilmimas “Sociālā dilemma” treileri. Treilera tulkojums – 1. materiālā. Video ilgums 2’34 min.

Video anotācija: “Tā kā digitālās platformas aizvien vairāk kļūst par galveno saziņas līdzekli, Silikona ielejas pārstāvji atklāj, kā sociālie mediji pārprogrammē civilizāciju, atklājot, kas slēpjas ekrāna otrā pusē”.

Video pieejams: <https://www.youtube.com/watch?v=uaaC57tcci0> (Video autori: The Social Dilemma | Official Trailer | Netflix).

**[4. slaids]** Pēc video noskatīšanās skolotājs jautā skolēniem:

* 1. Vai jau zinājāt dokumentālo īsfilmu “Sociālā dilemma”?
  2. Kāda ir galvenā īsfilmas/redzētā treilera galvenā doma? (Video galvenā doma - sociālo tīklu spēks un spēja vadīt cilvēku dzīvi).
  3. Vai piekrītat filmas vēstījumam/galvenajai domai? Kādas pārdomas tas jums izraisa?

*Plašāka informācija skolotājiem par īsfilmu “Sociālā dilemma”:*

1*.* <https://www.delfi.lv/kultura/news/screen/pasaule-vazas-pardomas-par-dokumentalo-filmu-sociala-dilemma.d?id=52553433>

2. <https://medium.com/@richardnfreed/the-tech-industrys-psychological-war-on-kids-c452870464ce>

1. aktivitāte. Kas internetā atklājas par Tevi? (ieteicamais laiks 10 min.)

**[5. slaids]** Skolēni skatās šova “Digitālais ES” ievadu. Video ilgums 30 min. Iesākām skatīties tikai pirmās 4’35 min. Video pieejams: <https://www.youtube.com/watch?v=7aD10OQP29Y&list=PLnJ58R-aUOe8-8qWc01NslxWi6IZpJs7A&index=11> (Video autori: [EHR](https://www.youtube.com/@ehr)).

*Video anotācija*: Kas ir Tava virtuālā identitāte un ko par Tevi var pateikt, ieskatoties Tavos sociālo tīklu kontos? Cik atklāts esi? Vai pats to apzinies? Vai tas ir droši? *Check-up* liste sava konta satura pieskatīšanai – par to visu pirmajā “Digitālais ES” raidījumā. Studijā viesojas jaunieši Edvards Staķis un Amanda Marta Liepiņa, un Latvijas Drošāka interneta centra vadītāja Maija Katkovska.

**[6. slaids]** Ekspertu ieteikumi: Atceries, ka Tavu digitālo tēlu veido ne vien Tevis paša izveidotais un izliktais saturs, bet arī Tavi komentāri un iesaistes citu cilvēku satura popularizēšanā, apspriešanā utt.

Skolotājs var ierosināt eksperimentu klasē (nākamais klikšķis): izpētīt – ko par Tevi var pateikt, ieskatoties Tavos sociālo tīklu kontos?

**[7. slaids]** Skolotājs parādā ekrānā trīs ekspertu ieteikumus. Trīs galvenie jautājumi, ko sev uzdot pirms ievietot saturu sociālajos tīklos vai dalīties ar citu cilvēku saturu:

1. Vai ir labi, ka publicēto saturu redzēs visdažādākie cilvēki?
2. Vai ieraksts sociālajos tīklos/publicētais saturs ir cieņpilns?
3. Vai es ar šo ierakstu sociālajos tīklos nenodarīšu kaitējumu sev nākotnē?

Pēc ekspertu ieteikumu izlasīšanas, skolotājs parāda ekrānā nākamos jautājumus (ar nākamo klikšķi). Skolēni pāros atbild uz jautājumiem:

* Vai jūs esat uzdevis sev šos trīs jautājumus?
* Uz kuru no jautājumiem ir grūtāk atbildēt? Kāpēc?

2. aktivitāte. Kas padara cilvēku vērtīgu internetā? (ieteicamais laiks 10 min.)

**[8. slaids]** Skolotājs rāda ekrāna divas pretrunīgās tēzes diskusijai pāros. Skolēni izvēlas vienu no tēzēm un diskutē pāros 3-4 minūtes: Vai skolēni piekrīt, jā vai nē? Kāpēc? Kādi varētu būt pretargumenti?

1) “Ja tu neesi internetā, tu neeksistē vispār”. (Pretargumenti: Ir cilvēki, kas ir vērtīgi, nozīmīgi, pat ja viņiem nav *Instagram/Facebook* profila un dara fantastiskus darbus, digitālā pasaule nav iedomāja bez reālās dzīves, bet otrādi ir u.c.).

2) “Jo vairāk spiež “patīk” tavā profilā un tam ir daudz sekotāju, jo labāks/laimīgāks tu esi cilvēks” (Pretarguments: ir cilvēki, kuriem daudz sekotāju, bet kuri nav vērtīgi daudzu cilvēku acīs, ne visas fotogrāfijas, ieraksti atklāj patieso cilvēka dzīvi u.c.).

**[9. slaids]** Skolotājs aicina skolēnus domāt par konkrētām darbībām, kas varētu paaugstināt vai samazināt cilvēka morālo vērtību internetā.

Sākumā uzdod jautājumu klasei: Kādas darbības vai ieradumi padara cilvēkus labākos (paaugstina viņu iekšējo kvalitāti), izmantojot internetu? Kāpēc? (piemēram: ielikt “patīk” draugiem, uzrakstīt pozitīvus komentārus, ielikt iedvesmas stāsti, motivējošie video savā profilā u.c.) – ar nākamo klikšķi parādās piemēri ekrānā.

Tad skolotājs uzdod skolēniem otro jautājumu: Kādas darbības vai ieradumi padara cilvēkus sliktākus (samazina viņu iekšējo kvalitāti), izmantojot internetu? Kāpēc? (piemēram: publicēt tālāk privātu saturu, izplatīt viltus ziņas, rakstīt cieņa aizkarošus komentārus, pārmērīgi daudz laika pavadīt sociālajos tīklos u.c.) – ar nākamo klikšķi parādās piemēri ekrānā.

Skolotājs var jautāt: Kāds ir klases viedoklis? Vai tas ir vienots?

**3. aktivitāte. Par kibertikumību (cyberphronesis) (ieteicamais laiks 15 minūtes)**

**[10. slaids]** Skolotājs stāsta, ka kibertikumība ir visaptverošs tikums, kas ļauj interneta lietotājiem tiešsaistē pieņemt morālus un gudrus lēmumus, kas balstīti uz dažādiem tikumiem, tostarp, piemēram, godīgumu un līdzcietību.

Ir četras kibertikumības komponentes (aspekti):

1. kibertikumības izpratne – zināšanas (t.sk. valodas zināšanas), kas nepieciešama, lai pamanītu un nosauktu tikumus, kas jāizmanto, darbojoties tiešsaistē.
2. kibertikumības motivācija – vēlme un motivācija uzplaukt tiešsaistē (dzīvot labu digitālu dzīvi), kas attiecas gan uz sevi personīgi, gan uz sabiedrību kopumā
3. kibertikumības spriestspēja – intelektuālās un kritiskās domāšanas spējas, lai pārdomātu labāko rīcību tiešsaistē, jo īpaši, ja ir jārisina morālas dilemmas, kas ir atkarīgas no konteksta,
4. kibertikumības refleksija – spēja pārdomāt un reflektēt par savu pieredzi tiešsaistē, ieklausīties morālajās emocijās, kas saistītas ar morālu lēmumu pieņemšanu tiešsaistē.

Skolotājs stāsta, ka 1. komponenta/aspekta uzsvars ir uz pamanīšanu, 2. komponenta/aspekta uz vēlmi pareizi rīkoties, 3. komponenta/aspekta uz lēmumu pieņemšanu un 4. komponenta/aspekta uz ieklausīšanos savās morālajās emocijās un sirdsapziņā.

**[11. slaids]** Kibertikumība dzīvē.

Skolotājs aicina skolēnus strādāt pāros.Katrs pāris izlasa piedāvātās situācijas (2*. materiāls*), kurās kibertikumība diemžēl neparādās. Tad skolēni izvēlās vienu no četrām kibertikumības komponentēm/aspektu un zem katras situācijas apraksta, kādas būtu attiecīgā cilvēka domas un rīcība, ja viņam piemītu šāda komponente.

Piemēram, par 1. situāciju, izvēloties 1. komponenti: “*Jā Jānim būtu kibertikumības prasmes, viņš būtu pamanījis, ka, strādājot tiešsaistē, arī jābūt godīgam*”. Vai, izvēloties 2. komponenti “*Ja Jānim būtu kibertikumības motivācija, viņš būtu izvēlējis rīkoties godīgi, pat, ja neviens to nepamanītu*”.

 Pēc tam skolotājs lūdz skolēniem dalīties ar savām atbildēm un pārdomām par katru situāciju.

*Plašāka informācija skolotājiem*:

1. <https://www.jubileecentre.ac.uk/2909/projects/cultivating-cyber-phronesis>
2. <https://www.jubileecentre.ac.uk/2980/character-education/teacher-resources/cultivating-cyber-phronesis>
3. *Ziņojums par kibertikumību:* <https://www.jubileecentre.ac.uk/userfiles/jubileecentre/pdf/Research%20Reports/EducatingCyber-Wisdom_AFeasibilityStudy.pdf>

Refleksija. Izaugsmes ceļš internetā (ieteicamais laiks 5 min.)

**[12. slaids]** Skolēni individuāli reflektē par šādiem jautājumiem un veido ierakstu personīgā dienasgrāmatā vai telefonā.

1. Cik lielā mērā man piemīt kibertikumība – prasme rīkoties viedi, sapratīgi un morāli pieņemami internetā? Kā to varu zināt? Kā tas izpaužas?
2. Kura no kibertikumības komponentēm es varētu attīstīt? Kāpēc? Kā to darīt?

*Alternatīvā refleksija:*

**[13. slaids]** Skolotājs var piedāvāt skolēniem alternatīvu refleksiju par nodarbību: Ko es vēlos mainīt savā uzvedībā internetā, lai tajā vidē uzvestos ar pašcieņu?

Apskaties iespēju - Virtuālai restarts - 30 dienu izaicinājums! <https://drossinternets.lv/lv/materials/download/virtualais-restarts>

Papildus materiāls skolotājam:

#13 Digitālais ES | Soc. Tīklu neaktīva izmantošana: <https://www.youtube.com/watch?v=Gk5hxReNJRI>

Izaicinājums skolēniem: visa klase nedēļu skolā neizmanto telefonus!